b'\n_START_ARTICLE_\nVII Kauno fortas\n_START_SECTION_\nProjektas\n_START_PARAGRAPH_\nFortas yra asimetri\xc5\xa1kos keturkamp\xc4\x97s strukt\xc5\xabros, jo de\xc5\xa1inysis sparnas beveik atkartoja tipin\xc4\xaf 1879\xc2\xa0m. pavyzd\xc5\xbeio rus\xc5\xb3 forto projekt\xc4\x85. Kairysis forto sparnas supaprastintas, i\xc5\xa1tempiant faso ir flanko gynybines pozicijas \xc4\xaf vien\xc4\x85 linij\xc4\x85. Forte \xc4\xafrengtos kareivin\xc4\x97s, pastatytas kapitalinis traversas su poterna, penki \xc5\xa1audmen\xc5\xb3 sand\xc4\x97liai, dvi \xc5\xa1auli\xc5\xb3 galerijos. Forto fasai ir flankai apsupti gynybinio griovio su kontreskarpine siena. U\xc5\xbenugario eskarpin\xc4\x97s sienos n\xc4\x97ra. Griovys flankuojamas i\xc5\xa1 dviej\xc5\xb3 kaponieri\xc5\xb3 ir vieno puskaponierio._NEWLINE_VII forto ypatyb\xc4\x97\xc2\xa0\xe2\x80\x93 keturi pab\xc5\xabklams skirti kazematai, pastatyti po fosebrijos traversu. V\xc4\x97liau forto pastatai buvo papildyti \xc5\xa1alia forto pastatytais mediniais karinink\xc5\xb3, kuop\xc5\xb3 vad\xc5\xb3, \xc5\xbeandar\xc5\xb3 namais ir sand\xc4\x97liu pab\xc5\xabkl\xc5\xb3 platformoms saugoti. Forte \xc4\xafrengta drena\xc5\xbeo sistema, i\xc5\xa1kasti 4 vandens \xc5\xa1uliniai._NEWLINE_Fortas n\xc4\x97 karto nebuvo modernizuotas (neskaitant to, kad XX a. sunkiosios artilerijos barbetuose buvo supiltas papildomas grunto sluoksnis pritaikant juos prie\xc5\xa1\xc5\xa1turminei artilerijai, o mobilizacijos laikotarpiu, t. y. prasid\xc4\x97jus Pirmajam pasauliniam karui, ant artilerijos pylimo buvo pastatytos trys nedidel\xc4\x97s betonin\xc4\x97s steb\xc4\x97toj\xc5\xb3 sl\xc4\x97ptuv\xc4\x97s). VII fortas i\xc5\xa1 kit\xc5\xb3 Kauno tvirtov\xc4\x97s fort\xc5\xb3 i\xc5\xa1siskiria tuo, jog jame n\xc4\x97ra vis\xc5\xb3 klasikinam fortui b\xc5\xabding\xc5\xb3 element\xc5\xb3\xc2\xa0\xe2\x80\x93 \xc5\xa1iame forte \xc4\xafrengtos ma\xc5\xbeesn\xc4\x97s nei kituose fortuose kareivin\xc4\x97s, atsisakyta poternos per vis\xc4\x85 kapital\xc4\x99 (iki kaponieriaus) bei n\xc4\x97ra puskaponierio kairiajame sparne. Kaip ir kituose pirmojo statyb\xc5\xb3 etapo fortuose, forto flankuose p\xc4\x97stinink\xc5\xb3 ir artilerijos pozicijos sukeistos vietomis.\n_START_SECTION_\nArtilerija\n_START_PARAGRAPH_\nFortas buvo apginkluotas a\xc5\xa1tuoniais 6 coli\xc5\xb3 kalibro 1878 met\xc5\xb3 pavyzd\xc5\xbeio pab\xc5\xabklais, dvide\xc5\xa1im\xc4\x8dia lengv\xc5\xb3 (87\xc2\xa0mm kalibro) patrank\xc5\xb3, keturiomis varin\xc4\x97mis 6 coli\xc5\xb3 kalibro mortyromis bei dviem Maksimo sistemos kulkosvaid\xc5\xbeiais. Forto gynybinio griovio apsaugai forto kaponieriuose ir puskaponieryje buvo sumontuotos devynios lengvos 87\xc2\xa0mm kalibro patrankos ant Nasvetevi\xc4\x8diaus sistemos lafet\xc5\xb3 ir keturios 57\xc2\xa0mm Nordenfeldo sistemos patrankos su kazematiniais lafetais. Penkiuose forto \xc5\xa1audmen\xc5\xb3 sand\xc4\x97liuose buvo saugoma daugiau nei 15 000 \xc4\xafvairi\xc5\xb3 kalibr\xc5\xb3 sviedini\xc5\xb3 bei 300 000 \xc5\xa1ovini\xc5\xb3._NEWLINE_Pirmojo pasaulinio karo metais forto prieigose buvo pastatyta greita\xc5\xa1aud\xc4\x97 Kane sistemos 6 coli\xc5\xb3 kalibro patranka, kuri sekmingai ap\xc5\xa1audydavo prie\xc5\xa1o apkasus I-jame skyriuje, Germani\xc5\xa1ki\xc5\xb3 kaimo rajone.\n_START_SECTION_\nTarpukaris\n_START_PARAGRAPH_\n1919\xc2\xa0m. forte \xc4\xafsik\xc5\xabr\xc4\x97 gele\xc5\xbeies ir kito turto Kauno tvirtov\xc4\x97je rinkimo kuopa. \xc5\xa0ios kuopos tikslas buvo surasti visos tvirtov\xc4\x97s objektuose i\xc5\xa1likusius ginklus, metal\xc4\x85, kitas med\xc5\xbeiagas ir tiekti jas besikurian\xc4\x8diai Lietuvos kariuomenei._NEWLINE_1924\xe2\x80\x931940\xc2\xa0m. forte buvo \xc4\xafsik\xc5\xabr\xc4\x99s Lietuvos centrinis valstyb\xc4\x97s archyvas, kuris v\xc4\x97liau i\xc5\xa1keltas \xc4\xaf Pa\xc5\xbeaisl\xc4\xaf. Forto pritaikymo \xc5\xa1iam archyvui projekt\xc4\x85 paruo\xc5\xa1\xc4\x97 architektas Vladimiras Dubeneckis. Pagal projekt\xc4\x85 kareivini\xc5\xb3 de\xc5\xa1iniajame sparne buvusioje forto virtuv\xc4\x97je buvo i\xc5\xa1griautos vidaus pertvaros ir \xc4\xafrengtas archyvo direktoriaus kabinetas, o po kazematu \xc5\xa1alia centrinio kareivini\xc5\xb3 koridoriaus buvo i\xc5\xa1kastas r\xc5\xabsys, kuriame \xc4\xafrengta centrin\xc4\x97s \xc5\xa1ildymo sistemos katilin\xc4\x97. Nors fortas buvo civilin\xc4\x97s paskirties, jame i\xc5\xa1laikytas u\xc5\xbedaro karinio objekto re\xc5\xbeimas\xc2\xa0\xe2\x80\x93 patekti \xc4\xaf forto teritorij\xc4\x85 buvo galima tik gavus kariuomen\xc4\x97s leidim\xc4\x85.\n_START_SECTION_\nAntrasis pasaulinis karas\n_START_PARAGRAPH_\nAntrojo pasaulinio karo metu forte buvo \xc4\xafkurta pirmoji koncentracijos stovykla naci\xc5\xb3 okupuotose teritorijose. Forto teritorijoje \xc4\xafvyko pirmosios nuo karo su SSRS prad\xc5\xbeios planin\xc4\x97s masin\xc4\x97s civili\xc5\xb3 \xc5\xbeudyn\xc4\x97s. \xc4\xaesakymas Lietuvoje \xc4\xafsteigti koncentracijos stovykl\xc4\x85 i\xc5\xa1 Berlyno buvo gautas 1941\xc2\xa0m. bir\xc5\xbeelio 29 d., o bir\xc5\xbeelio 30 d. Lietuvos laikinoji vyriausyb\xc4\x97 (LLV) pri\xc4\x97m\xc4\x97 nutarim\xc4\x85 stovykl\xc4\x85 steigti VII forte. Jos kalini\xc5\xb3 apsaugai bei \xc5\xbeudyni\xc5\xb3 vykdymui buvo paskirtas naujai suformuotas Tautinio darbo apsaugos batalionas (TDA). Nuo stovyklos \xc4\xafsteigimo iki u\xc5\xbedarymo (1941\xc2\xa0m. rugpj\xc5\xab\xc4\x8dio 10 d.) forto teritorijoje buvo nu\xc5\xbeudyta nuo 3 000 iki 5 000 \xc5\xbemoni\xc5\xb3, did\xc5\xbeioji j\xc5\xb3 dalis buvo \xc5\xbeyd\xc5\xb3 tautyb\xc4\x97s kaunie\xc4\x8diai. Tarp auk\xc5\xb3 buvo \xc5\xbeymi\xc5\xb3 \xc5\xbemoni\xc5\xb3\xc2\xa0\xe2\x80\x93 rabinas Bunimas Vasermanas (1875\xe2\x80\x931941), taip pat lietuvi\xc5\xb3 poetas Vytautas Montvila (1902\xe2\x80\x931941)._NEWLINE_Kiek v\xc4\x97liau VII fortas buvo karo belaisvi\xc5\xb3 koncentracijos stovyklos Stalag 336 \xc5\xbeinioje, \xc4\x8dia buvo laikomi ukrainie\xc4\x8di\xc5\xb3 tautyb\xc4\x97s soviet\xc5\xb3 karo belaisviai. VII forto stovykloje buvo verbuojami ir ruo\xc5\xa1iami Hilfswilliger pagalbininkai-savanoriai Vermachtui. U\xc5\xbefiksuoti liudinink\xc5\xb3 atsiminimai apie belaisvi\xc5\xb3 mirtis nuo \xc5\xa1al\xc4\x8dio, prasto maisto, egzekucij\xc5\xb3, taip pat lavon\xc5\xb3 deginim\xc4\x85 de\xc5\xa1iniajame forto sparne, netoli masin\xc4\x97s kapaviet\xc4\x97s._NEWLINE_Auk\xc5\xb3 atminimui kairiajame forto kampe (Sukil\xc4\x97li\xc5\xb3 pr. ir Archyvo g. sankirtoje) sovietme\xc4\x8diu pastatytas nedidelis atminimo paminklas. Palaik\xc5\xb3 buvimo bei \xc5\xbeudyni\xc5\xb3 vietos tuo metu paliktos be prie\xc5\xbei\xc5\xabros.\n_START_SECTION_\nSovietmetis\n_START_PARAGRAPH_\nSovietme\xc4\x8diu (1940\xe2\x80\x931941\xc2\xa0m.) forte buvo \xc4\xafsik\xc5\xabr\xc4\x99s 29-asis pionieri\xc5\xb3 batalionas. Prasid\xc4\x97jus SSRS ir Vokietijos karui batalionas paskubomis puskaponieryje susprogdino didel\xc4\xaf kiek\xc4\xaf nei\xc5\xa1ve\xc5\xbet\xc5\xb3 sprogmen\xc5\xb3 atsarg\xc5\xb3 ir apleido fort\xc4\x85. I\xc5\xa1 forto pasitraukus \xc5\xa1iam batalionui 1944\xc2\xa0m. forte \xc4\xafsik\xc5\xabr\xc4\x97 Lietuvoje susprogdintus per kar\xc4\x85 tiltus remontav\xc4\x99s pionieri\xc5\xb3 batalionas, dar v\xc4\x97liau\xc2\xa0\xe2\x80\x93 Pabaltijo karin\xc4\x97s apygardos 29-asis Vojentorgas (karo prekybos dalinys). Vojentorgo metais fortui padaryta daug \xc5\xbealos\xc2\xa0\xe2\x80\x93 apgadintas kareivini\xc5\xb3 fasadas, \xc5\xbeem\xc4\x97mis ir \xc5\xa1iuk\xc5\xa1l\xc4\x97mis u\xc5\xbeversti forto gynybiniai grioviai, demontuotos \xc5\xa1audmen\xc5\xb3 sand\xc4\x97li\xc5\xb3 durys, vartai, sugadinta drena\xc5\xbeo sistema, kairiajame artilerijos kieme pastatyti menkaver\xc4\x8diai statiniai (nugriauti 2010\xe2\x80\x932013 metais).\n_START_SECTION_\nKra\xc5\xa1to apsaugos savanoriai VII forte\n_START_PARAGRAPH_\nPo Rusijos kariuomen\xc4\x97s i\xc5\xa1vedimo i\xc5\xa1 Lietuvos VII fortas atiteko Kra\xc5\xa1to apsaugos savanori\xc5\xb3 paj\xc4\x97goms (KASP)\xc2\xa0\xe2\x80\x93 nuo 1993 iki 2007 m. \xc4\x8dia buvo dislokuotos 22-jo bataliono kuopos. \xc5\xa0is batalionas pri\xc5\xbei\xc5\xabr\xc4\x97jo forto teritorij\xc4\x85, remontavo kareivines, ta\xc4\x8diau d\xc4\x97l paveldosaugini\xc5\xb3 reikalavim\xc5\xb3 nepaisymo dalis autenti\xc5\xa1k\xc5\xb3 element\xc5\xb3 buvo sunaikinta, vienas i\xc5\xa1 j\xc5\xb3\xc2\xa0\xe2\x80\x93 autenti\xc5\xa1kos metalin\xc4\x97s puo\xc5\xa1nios kareivini\xc5\xb3 durys. Po \xc5\xa1io bataliono i\xc5\xa1formavimo valstyb\xc4\x97 fortui pritaikymo nerado ir pri\xc4\x97m\xc4\x97 sprendim\xc4\x85 VII fort\xc4\x85 parduoti. Iki forto pardavimo forto nuosavyb\xc4\x97s teis\xc4\x97s buvo perduotos Valstyb\xc4\x97s turto fondui.\n_START_SECTION_\nKauno tvirtov\xc4\x97s VII forto muziejus\n_START_PARAGRAPH_\n2009\xc2\xa0m. fortas privatizuotas, jo valdytoju tapo V\xc5\xa1\xc4\xae \xe2\x80\x9eKaro paveldo centras\xe2\x80\x9c\xc2\xa0\xe2\x80\x93 Lietuvos karo istorijos entuziastus vienijanti visuomenin\xc4\x97 organizacija. Privatizavus \xc4\xaftvirtinim\xc4\x85 prasid\xc4\x97jo jo tvarkybos darbai: \xc5\xa1alinami kr\xc5\xabmai, atstatoma drena\xc5\xbeo sistema. Po keli\xc5\xb3 de\xc5\xa1imtme\xc4\x8di\xc5\xb3 skend\xc4\x97jimo vandenyje ir dumble tapo prieinamas gor\xc5\xbeos kaponierius, esantis prie \xc4\xafva\xc5\xbeiavimo \xc4\xaf fort\xc4\x85. 2010\xc2\xa0m. prad\xc4\x97ti griauti nereikalingi statiniai bei prasid\xc4\x97jo kairiojo artilerijos kiemo tvarkyba. Svar\xc5\xb3 ind\xc4\x97l\xc4\xaf \xc5\xa1iame etape \xc4\xafne\xc5\xa1a savanoriai entuziastai._NEWLINE_2011\xc2\xa0m. bir\xc5\xbeelio 2 d. fortas atidarytas lankytojams. Tais pa\xc4\x8diais metais de\xc5\xa1iniajame forto sparne aptikta genocido auk\xc5\xb3 kapaviet\xc4\x97. Vykdant projekt\xc4\x85 \xe2\x80\x9eVII Fort memorial route\xe2\x80\x9c, i\xc5\xa1 dalies finansuot\xc4\x85 Europos komisijos programos \xe2\x80\x9eEuropa pilie\xc4\x8diams\xe2\x80\x9c, auk\xc5\xb3 kapaviet\xc4\x97 i\xc5\xa1 dalies i\xc5\xa1valyta nuo nereikaling\xc5\xb3 \xc5\xbeeldini\xc5\xb3 ir \xc5\xa1iuk\xc5\xa1li\xc5\xb3, o forte sukurtas memorialinis turistinis mar\xc5\xa1rutas. Projekto metu i\xc5\xa1leista knyga \xe2\x80\x9eVII fortas: lietuvi\xc5\xa1ka tragedija. Pirmosios Lietuvoje koncentracijos stovyklos istorija\xe2\x80\x9c bei sukurtas filmas \xe2\x80\x9eVII fortas: lietuvi\xc5\xa1ka tragedija\xe2\x80\x9c._NEWLINE_\xc5\xa0iuo metu fortas naudojamas kult\xc5\xabrinei, mokslinei, visuomeninei veiklai, kareivini\xc5\xb3 kazematuose kuriamos skirtingus forto laikotarpius atspindin\xc4\x8dios muziejin\xc4\x97s ekspozicijos, teikiamos gido paslaugos. Forte nuolat organizuojami gyvosios istorijos renginiai: atvir\xc5\xb3 vart\xc5\xb3 dienos, teatralizuotos karo istorijos rekonstrukcijos, \xc4\xafmoni\xc5\xb3 \xc5\xa1vent\xc4\x97s bei vaik\xc5\xb3 gimtadieniai. 2011\xc2\xa0m. forto teritorijoje \xc4\xafrengtame palapini\xc5\xb3 miestelyje buvo apsigyven\xc4\x99 Europos krep\xc5\xa1inio \xc4\x8dempionato sirgaliai . 2012\xc2\xa0m. muziejus tapo Lietuvos muziej\xc5\xb3 asociacijos nariu._NEWLINE_Forto valdytojas savo veikl\xc4\x85 VII forte pristato kaip socialin\xc4\xaf bei pilotin\xc4\xaf projekt\xc4\x85, kurio pagrindinis tikslas\xc2\xa0\xe2\x80\x93 Lietuvos karo paveldo objekt\xc5\xb3 atgaivinimas bei pritaikymas visuomen\xc4\x97s poreikiams.'